Xotira va qadrlash kunida xorijiy hamkorlardan qutlovlar kelmoqda

Xotira va qadrlash kuni hamda Ikkinchi jahon urushidagi G`alabaning 77 yilligi munosabati bilan O`zbekiston Respublikasi Prezidenti Shavkat Mirziyoev nomiga xorijiy davlatlar rahbarlari va taniqli siyosiy arboblaridan, xalqaro tashkilotlar rahbarlaridan qutlovlar kelmoqda. Bu haqda Prezident matbuot xizmati xabar berdi.
Xorijiy hamkorlar o`z qutlovlarida ko`p millatli O`zbekiston xalqining Buyuk G`alabaga qo`shgan ulkan hissasini alohida qayd etganlar. Tabriknomalarda bugungi erkin va tinch hayotimiz yo`lida jang maydonida chinakam qahramonlik, mislsiz jasorat va matonat ko`rsatgan, front ortida fidokorona mehnat qilgan faxriylarimizga chuqur hurmat-ehtirom va minnatdorlik bildirilgan.
O`zbekiston Prezidenti va xalqiga mustahkam sog`lik, baxt-saodat, farovonlik, mamlakatimizga barqaror taraqqiyot va ravnaq tilaklari izhor etilgan.
Quyidagilar o`z tabriklarini yo`llagan:
Rossiya Federasiyasi Prezidenti Vladimir Putin,
Qozog`iston Respublikasi Prezidenti Qasim-Jomart Toqaev,
Qirg`iz Respublikasi Prezidenti Sadir Japarov,
Tojikiston Respublikasi Prezidenti Emomali Rahmon
Turkmaniston Prezidenti Serdar Berdimuhamedov,
Ozarbayjon Respublikasi Prezidenti Ilhom Aliev,
Belarus Respublikasi Prezidenti Aleksandr Lukashenko,
Turkmaniston Milliy Kengashi Xalq Maslahati Raisi Gurbanguli Berdimuhamedov,
Qozog`iston Respublikasining Birinchi Prezidenti Nursulton Nazarboev,
Rossiya Federasiyasi Xavfsizlik Kengashi Raisining o`rinbosari Dmitriy Medvedev,
MDH Ijroiya qo`mitasi raisi – Ijrochi kotibi Sergey Lebedev.